Seylor Mun seriyalarının siyahısı (V mövsüm)
Gözəl Qoruyucu Seylor Mun: Seylor Ulduzlar (美少女戦士セーラームーン セーラースターズ, Bishōjo Senshi Sērā Mūn Sērā Sutāzu?) — "Seylor Mun" animesinin Takuya İqaraşinin rejissorluğu ilə Toei Animation tərəfindən çəkilmiş 5-ci mövsümü (167-200-cü seriyalar). "Seylor Mun" animesinin sonuncu mövsümüdür. Animenin digər mövsümlərində olduğu kimi bu mövsümdə də yapon qız Usaqi Tsukino və dostlarının başına gələn macəralardan bəhs olunur. Bu mövsüm "Seylor Mun" hekayəsinin 5-ci hissəsi əsasında çəkilmişdir. 5-ci hissənin ilk hissəsində yenə Kraliça Neheleniya peyda olur. Daha sonra Seylor döyüşçüləri Şahzadə Kakyunu axtaran Seylor Starlaytlar ilə qarşılaşırlar. Onlar öyrənirlər ki, bədəni Xaos tərəfindən ələ keçirilmiş, Kölgə Qalaktikanın lideri, Seylor döyüşçüsü Seylor Qalaksiya bütün qalaktikanı ələ keçirmək istəyir. Mövsüm 9 mart 1996-cı ildə TV Asahi-də yayımlanmağa başlamış və 8 fevral 1997-ci ildə başa çatmışdır. Mövsüm 34 seriyadan ibarətdir. Mövsümün sonuncu — 34-cü seriyası ümumilikdə "Seylor Mun" animesinin 200-cü və sonuncu seriyası olmuşdur. 26 sentyabrdan 21 noyabr 2005-ci ilə qədər Toei Animation tərəfindən mövsümün DVD formatında seriyaları buraxılmışdır. 2014-cü ilin mayında Viz Media anime seriyasını yenidən ingilis dilinə dublaj edəcəyini, beşinci mövsümün DVD və Blu-ray versiyalarını yayımlayacağını açıqlamışdır. Bu mövsümdə 3 cür mahnıdan istifadə olunmuşdur: 1 açılış mahnısı və 2 bağlanış mahnısı. Açılış mahnısı Kae Hanazavanın ifa etdiyi "Seylor Star Song"dur. Mövsümün ilk 33 seriyasında bağlanış mahnısı kimi Arisa Mizukinin "Kaze mo Sora mo Kitto..." mahnısından, axırıncı seriyada isə Misae Takamatsunun ifa etdiyi "Moonlight Densetsu" mahnısından istifadə olunmuşdur.